b'\n_START_ARTICLE_\nOrientacija\n_START_PARAGRAPH_\nOrientacija je dru\xc5\xbeina \xc5\xa1portov, ki zahtevajo uporabo karte in kompasa za navigiranje na terenu, ki je po navadi neznan. Karta, ki jo dobijo udele\xc5\xbeenci je posebej pripravljena ter prirejena za posamezno disciplino in panogo v tem \xc5\xa1portu in se imenuje orientacijska karta. Z njeno pomo\xc4\x8djo orientacisti poi\xc5\xa1\xc4\x8dejo kontrolne to\xc4\x8dke v dolo\xc4\x8denem zaporedju in tako opravijo progo._NEWLINE_Prvi so navigacijo po terenu za\xc4\x8deli vaditi voja\xc5\xa1ki oficirji, od tu pa se je orientacija razvila v \xc5\xa1tevilne veje. Najpopularnej\xc5\xa1a disciplina je orientacijski tek, ki v tem \xc4\x8dlanku slu\xc5\xbei tudi kot izhodi\xc5\xa1\xc4\x8de za nadaljnji opis orientacije kot \xc5\xa1porta, ki v je samem principu vsak \xc5\xa1port, kjer se meri \xc4\x8das in se zahteva navigacija oziroma orientiranje s pomo\xc4\x8djo karte in kompasa.\n_START_SECTION_\nZgodovina\n_START_PARAGRAPH_\nOrientacija se je za\xc4\x8dela v poznem 19. stoletju na \xc5\xa0vedskem v sklopu vojske, pri \xc4\x8demer je bil izraz \xc2\xbborientacija\xc2\xab\xc2\xa0prvi\xc4\x8d uporabljen 1886 v smislu pre\xc4\x8dkanja nepoznanega terena s pomo\xc4\x8djo karte in kompasa._NEWLINE_ _NEWLINE_Nato se je iz voja\xc5\xa1kega treninga orientacija razvila v tekmovalen \xc5\xa1port, v katerega so se kmalu vklju\xc4\x8dili tudi civilisti. Prvo orientacijsko tekmovanje, ki je bilo odprto za javnost, je bilo organizirano na Norve\xc5\xa1kem leta 1897._NEWLINE__NEWLINE_Na za\xc4\x8detku so se lokacije za orientacijo izbirale predvsem na podlagi naravnih in kulturnih lepot ter dedi\xc5\xa1\xc4\x8dine; na prvem javnem tekmovanju na \xc5\xa0vedskem sta bili dve kontrolni to\xc4\x8dki postavljeni ob dveh zgodovinsko pomembnih cerkvah._NEWLINE_Z za\xc4\x8detkom proizvodnje ne predragih vendar zanesljivih kompasov, se je popularnost tega \xc5\xa1porta v 30. letih pove\xc4\x8dala in raz\xc5\xa1irila v Finsko, \xc5\xa0vico, Sovjetsko zvezo in Mad\xc5\xbearsko. Po drugi svetovni vojni so jo poznale \xc5\xbee vse evropske de\xc5\xbeele, zanjo pa so se za\xc4\x8dele zanimati tudi dr\xc5\xbeave v Aziji, Severni Ameriki in Oceaniji. Leta 1959 je bila organizirana prva mednarodna konferenca na \xc5\xa0vedskem, kjer je sodelovalo 12 dr\xc5\xbeav, med njimi tudi Jugoslavija._NEWLINE_  _NEWLINE_Leta 1961 je 10 evropskih dr\xc5\xbeav ustanovilo Mednarodno orientacijsko zvezo  (Orienteering Federation \xe2\x80\x93 IOF). _NEWLINE_Leta 2006 je bilo v IOF v\xc4\x8dlanjenih \xc5\xbee 67 nacionalnih orientacijskih zvez,_NEWLINE_ _NEWLINE_ki so omogo\xc4\x8dile razvoj tekmovanj na nacionalnem in svetovnem nivoju. Svetovno prvenstvo je bilo do leta 2003 organizirano na vsaki dve leti, za tem pa vsako leto._NEWLINE_V Sloveniji se je leta 1988 ustanovil prvi orientacijski klub_NEWLINE_ (Orientacijski klub Tivoli), leta 1990 pa je 19. marca potekal ustanovni ob\xc4\x8dni zbor Orientacijske zveze Slovenije  (OZS), ki je od leta 1992 tudi polnopravna \xc4\x8dlanica \xc5\xa0portne zveze Slovenije (danes Olimpijski komite Slovenije  ) in Mednarodne orientacijske zveze (International Orienteering Federation \xe2\x80\x93 IOF)._NEWLINE_Vse do danes je orientacija ostala najpopularnej\xc5\xa1a na \xc5\xa0vedskem, kjer sta \xc5\xa1e danes organizirani dve najstarej\xc5\xa1i orientacijski sre\xc4\x8danji, katerih za\xc4\x8detki segajo v 40-ta leta. V tej dr\xc5\xbeavi je vsako leto organizirano tudi najbolj mno\xc5\xbei\xc4\x8dno tekmovanje_NEWLINE_, kjer sodeluje tudi do 20.000 ljudi.\n_START_SECTION_\nTekmovanja\n_START_PARAGRAPH_\nObstaja ve\xc4\x8d nivojev tekmovanj, ki se lo\xc4\x8dijo po velikosti (\xc5\xa1tevilo tekmovalcev, \xc5\xa1tevilo organiziranih prog) in po rangu. Na prvem mestu so tekmovanja, kjer se osvajajo naslovi (svetovno prvenstvo, svetovni pokal, na nacionalnem nivoju pa dr\xc5\xbeavna prvenstva in dr\xc5\xbeavna liga), sledijo pa jim regionalna in ob\xc4\x8dinska prvenstva, ter ostale lokalne lige, klubska prvenstva in podobno. _NEWLINE__NEWLINE_Na tekmovanju ali dirki je mi\xc5\xa1ljeno testiranje navigacijskih sposobnosti, koncentracije in teka\xc5\xa1kih sposobnosti tekmovalca. Za visoke uvrstitve na mednarodnih tekmovanjih se danes zahteva visoka psihi\xc4\x8dna in fizi\xc4\x8dna kondicija. Za pravi\xc4\x8dnost in korektnost tekmovanja karta ni na voljo tekmovalcem vse do trenutka njihovega \xc5\xa1tarta, ki poteka (razen posebnih disciplin) v dolo\xc4\x8denih intervalih, da se tekmovalci v gozdu razpr\xc5\xa1ijo ter s tem doka\xc5\xbeejo svoje sposobnosti._NEWLINE_ _NEWLINE_Cilj na vsaki etapi na progi je na karti izbrati najhitrej\xc5\xa1o varianto do kontrole in jo kar najhitreje prete\xc4\x8di. Najhitrej\xc5\xa1a varianta ni vedno najkraj\xc5\xa1a in je v veliki meri odvisna od tipa terena.\n_START_SECTION_\nDolge proge\n_START_PARAGRAPH_\nNa dolgih progah mora orientacist pobrati vse kontrolne to\xc4\x8dke v predpisanem zaporedju. Zmagovalni \xc4\x8das med \xc4\x8dlani je med 90 in 100 minutami za \xc4\x8dlane in med 70 in 80 minutami za \xc4\x8dlanice._NEWLINE__NEWLINE_Proge za mladince in veterane so ustrezno kraj\xc5\xa1e. Pri dolgih progah je poudarek na problemih izbire poti in grobi orientaciji na dalj\xc5\xa1ih razdaljah. Uporabljajo se karte merila 1:15.000 (izjemoma, sploh v Sloveniji, kjer imamo precej bolj razdrobljene terene) pa merila 1:10.000.\n_START_SECTION_\nSrednje proge\n_START_PARAGRAPH_\nTudi na srednjih progah je bistveno, da orientacist pobere kontrolne to\xc4\x8dke v predpisanem zaporedju. Zmagovalni \xc4\x8das za \xc4\x8dlane in \xc4\x8dlanice je med 30 in 35 minutami, za mladince med 20 in 25 minutami. Na srednjih progah je ve\xc4\x8dji poudarek na fini orientaciji in na hitrih odlo\xc4\x8ditvah. Gostota kontrolnih to\xc4\x8dk je ve\xc4\x8dja kot pri dolgih progah. Obi\xc4\x8dajno merilo orientacijskih kart za srednje proge je 1:10.000.\n_START_SECTION_\n\xc5\xa0print\n_START_PARAGRAPH_\nKraj\xc5\xa1a tekmovanja, ki pogosto potekajo v mestu, parku ali drugih urbanih podro\xc4\x8djih, vklju\xc4\x8dujejo uporabo kart merila 1:4.000 ali 1:5.000, ter so zelo hitra, saj je po terenu mo\xc4\x8d te\xc4\x8di zelo hitro, proge pa so tudi kratke. Kontrolne to\xc4\x8dke pogosto stojijo ob smetnjakih, kipih, klopcah ali v fontanah in jezerih, da je bolj zanimivo za gledalce.\n_START_SECTION_\n\xc5\xa0tafete\n_START_PARAGRAPH_\nPri \xc5\xa1tafeti sodelujejo ekipe, katerih \xc5\xa1tevil\xc4\x8dnost varira od tekme do tekme. Pri \xc5\xa1tafetah je \xc5\xa1tart po navadi skupinski, kar pomeni, da vsi prvi tekmovalci v ekipah \xc5\xa1tartajo naenkrat. Da pa se zmanj\xc5\xa1a mo\xc5\xbenost sledenja in sodelovanja, ima vsak tekmovalec malce druga\xc4\x8dno progo, vendar z enako dol\xc5\xbeino.\n_START_SECTION_\nScore\n_START_PARAGRAPH_\nTekmovalec mora obiskati kar najve\xc4\x8d kontrol znotraj \xc4\x8dasovne limite. Po navadi se izvede masovni \xc5\xa1tart, kontrolne to\xc4\x8dke pa imajo tudi razli\xc4\x8dno vrednost, ki je odvisna od oddaljenosti od \xc5\xa1tarta ali tehni\xc4\x8dne zahtevnosti postavitve. Tekmovalec, ki zbere najve\xc4\x8d to\xc4\x8dk (glede na vrednost kontrol) je zmagovalec._NEWLINE_V velikem merilu obstajajo vzdr\xc5\xbeljivostna tekmovanja v score-orientaciji, ki se imenujejo rogaining. Tekmujejo ekipe, tekmovanje pa lahko traja tudi do 24 ur. Za tekmovanje se uporabi zelo veliko obmo\xc4\x8dje, merilo karte pa je manj\xc5\xa1e. Disciplino so razvili v Avstraliji, ROGAINE pa naj bi pomenil \xc2\xbbRugged Outdoor Group Activity Involving Navigation and Endurance\xc2\xab\xc2\xa0; dejansko pa ime izvira iz imen Rod, Gail and Neil Phillips, ki so bili prvi tekmovalci v tej disciplini.\n_START_SECTION_\nUltra\xc5\xa1print\n_START_PARAGRAPH_\nUltra\xc5\xa1print se izvaja v posebej izdelanih labirintih. Zaradi omejenega prostora je ta disciplina za gledalce bolj prijazna oblika orientacije. Ker sta teren in proga umetno dolo\xc4\x8dena, se lahko izvede simultan \xc5\xa1tart ve\xc4\x8d tekmovalcev v sklopu turnirjev.\n_START_SECTION_\nNo\xc4\x8dna\n_START_PARAGRAPH_\nTekmovalci uporabljajo naglavno svetilko za navigacijo v temi. Za ozna\xc4\x8ditev kontrolnih to\xc4\x8dk se pogosto uporablja material, ki odbija svetlobo, kar spremeni taktiko iz to\xc4\x8dne navigacije v grobo iskanje \xe2\x80\x93 tekmovalec lahko te\xc4\x8de z veliko hitrostjo, v bli\xc5\xbeini kontrole pa s svetilko hitro prei\xc5\xa1\xc4\x8de okolico in poi\xc5\xa1\xc4\x8de odboj. \xc4\x8ce se tekmovanje za\xc4\x8dne pred son\xc4\x8dnim zahodom, se mora izvesti masovni \xc5\xa1tart, da imajo vsi tekmovalci enake pogoje glede dnevne svetlobe._NEWLINE_  _NEWLINE_Celodnevni (24 urni) rogaining-i in \xc5\xa1tevilni adventure race-i potekajo tudi pono\xc4\x8di, pri \xc4\x8demer je tekmovalcu prepu\xc5\xa1\xc4\x8dena odlo\xc4\x8ditev, ali bo po\xc4\x8dival ali ne.\n_START_SECTION_\nKarte\n_START_PARAGRAPH_\nNa orientacijskih tekmovanjih se uporabljajo posebej pripravljene orientacijske karte. To so topografske karte, ki pa vsebujejo veliko ve\xc4\x8d detajlov, kot obi\xc4\x8dajne karte. Po ISOM standardu (International standard for orienteering maps) so orientacijske karte v merilu 1:15.000 ali 1:10.000 in imajo mre\xc5\xbeo \xc4\x8drt poravnanih z magnetnim severom. Simbole na karti standardizira IOF_NEWLINE_, oblikovani pa so tako, da jih razume vsak tekmovalec, ne glede na geografsko in kulturno poreklo ali izobrazbo.\n_START_SECTION_\nProge\n_START_PARAGRAPH_\nNa orientacijski tekmi je obi\xc4\x8dajno postavljenih mnogo razli\xc4\x8dnih prog, ki se razlikujejo po dol\xc5\xbeini in tehni\xc4\x8dni te\xc5\xbeavnosti, saj so sposobnosti tekmovalcev razli\xc4\x8dne. Proga je na karti ozna\xc4\x8dena z vijoli\xc4\x8dno ali rde\xc4\x8do. _NEWLINE_ _NEWLINE_Trikotnik predstavlja \xc5\xa1tart, dvojni krog cilj, o\xc5\xa1tevil\xc4\x8deni krogci pa kontrolne to\xc4\x8dke.\n_START_SECTION_\nKategorije\n_START_PARAGRAPH_\nNa mednarodnem in nacionalnem nivoju so kategorije ozna\xc4\x8dene glede na starost; na primer M35 za mo\xc5\xa1ke stare 35 let ali ve\xc4\x8d, ali \xc5\xbd20  za \xc5\xbeenske stare 20 let ali manj. Na ta na\xc4\x8din se zagotovi, da med sabo tekmujejo le tekmovalci enake starosti. Kategorija -21, pa je najmo\xc4\x8dnej\xc5\xa1a in je na voljo vsem, zaradi \xc4\x8desar se po navadi organizira ve\xc4\x8d te\xc5\xbeavnostnih stopenj (M21B, M21A, in M21E za elito) da se tekmovalce razdeli po sposobnostih._NEWLINE_Na manj\xc5\xa1ih tekmovanjih so kategorije organizirane glede na sposobnosti; recimo na tekmovanjih v Sloveniji so proge pogosto ozna\xc4\x8dene s \xc4\x8drkami A, B in C, pri \xc4\x8demer A predstavlja najdalj\xc5\xa1o in najte\xc5\xbejo progo.\n_START_SECTION_\nKontrolne to\xc4\x8dke in opisi kontrol\n_START_PARAGRAPH_\nKontrolne to\xc4\x8dke so postavljene na objektih, ki jih je mo\xc4\x8d razbrati iz karte in jih najti v naravi. Kontrolno to\xc4\x8dko predstavlja zastavica rde\xc4\x8de-bele (oz. belo-rde\xc4\x8de) barve v obliki tristrane prizme in pripomo\xc4\x8dek za perforiranje_NEWLINE_Tekmovalcem so po navadi (razen pri posebnih disciplinah) na voljo tudi opisi kontrol, kjer so natan\xc4\x8dno opisani objekti ter postavitev kontrole glede na objekt; recimo opis za 1. kontrolno to\xc4\x8dko na sliki desno pomeni jugo-vzhodna kadunja, zgoraj. Vsi opisi so v simbolni obliki, ki je standardizirana preko IOF-a.\n_START_SECTION_\nPerforiranje\n_START_PARAGRAPH_\nPred razmahom elektronike je vsak tekmovalec moral celo progo nositi s sabo kontolni karton\xc4\x8dek, kamor je zabele\xc5\xbei vsako kontrolo. Ta princip se tudi danes \xc5\xa1e uporablja na manj\xc5\xa1ih tekmah, druga\xc4\x8de pa ga je nadomestil elektronski sistem, kjer tekmovalec nosi s sabo \xc4\x8dip, s katerim registira vsako obiskano kontrolo. Pomen obeh principov ostaja isti: preverjati tekmovalca, da je obiskal vse kontrolne to\xc4\x8dke v pravilnem zaporedju.\n_START_SECTION_\nVarnost\n_START_PARAGRAPH_\nVsak tekmovalec je odgovoren za lastno varnost. Tu ni pravil, obstajajo pa vodila, ki se jim sledi. Evidenca tekmovalcev na \xc5\xa1tartu in cilju omogo\xc4\x8da pregled nad tem, kdo je \xc5\xa1e na progi, velja pa, da se mora vsak tekmovalec javiti na cilju, tudi \xc4\x8de ni opravil cele proge.\n_START_SECTION_\nOprema\n_START_PARAGRAPH_\nOrientacisti se navadno obla\xc4\x8dijo v drese iz trpe\xc5\xbenega materiala, odvisno od zahtevnosti terena. Zraven kompasa, karte in \xc4\x8dipa se uporablja \xc5\xa1e folija za za\xc5\xa1\xc4\x8dito karte ter etui za opise kontrolnih to\xc4\x8dk, pa tudi za\xc5\xa1\xc4\x8dita za o\xc4\x8di in za\xc5\xa1\xc4\x8dita proti insektom, prahu ali vetru. Druge panoge zahtevajo dodatno opremo (kolo pri kolesarski orientaciji, ki je prilagojeno za orientacijske potrebe \xe2\x80\x93 nosilec za karto, nosilec za \xc4\x8dip...), IOF pa prepoveduje uporabo dodatnih pomagal kot je GPS.\n_START_SECTION_\nMednarodni nivo\n_START_PARAGRAPH_\nKrovna organizacija, ki deluje na mednarodnem nivoju, je Mednarodna orientacijska zveza (Orienteering Federation \xe2\x80\x93 IOF)_NEWLINE_, ki zajema \xc5\xa1tiri orientacijske panoge: Orientacijski tek, Orientacijo z gorskimi kolesi, Smu\xc4\x8darsko orientacijo in Precizno orientacijo._NEWLINE_Sede\xc5\xbe ima na Finskem, njen glavni cilj je \xc2\xbb\xc5\xa1irjenje \xc5\xa1porta orientacije, promoviranje, njen razvoj in ustvarjanje ter ohranjanje privla\xc4\x8dnega programa tekmovanj svetovnega ranga.\xc2\xab_NEWLINE_Od leta 1977 IOF priznava tudi mednarodni olimpijski komite.\n_START_SECTION_\nNacionalni nivo\n_START_PARAGRAPH_\nVe\xc4\x8dina posameznih nacij ima svoja upravna telesa, ki zastopajo orientacijo kot \xc5\xa1port. Na primer Orientacijska zveza Slovenije  (OZS) je bila ustanovljena leta 1990 in zdru\xc5\xbeuje vse slovenske klube, ki se ukvarjajo z orientacijo. Znotraj zveze posamezni odbori skrbijo za vsako disciplino ter se medsebojno koordinirajo za celovito promoviranje orientacije ter organizacijo letnega koledarja tekmovanj dr\xc5\xbeavnega nivoja.\n_START_SECTION_\nRegionalni nivo\n_START_PARAGRAPH_\nVe\xc4\x8dina dr\xc5\xbeav ima upravna telesa tudi na regionalnem nivoju, ki so posredniki med klubi in nacionalno zvezo. Njihova funkcija pride do izraza predvsem pri oblikovanju koledarja, kjer je pomembno usklajevanje zaradi prekrivanja tekmovanj. V Sloveniji zaradi majhnosti dr\xc5\xbeave ta nivo ni potreben.\n_START_SECTION_\nOrientacija in olimpijada\n_START_PARAGRAPH_\nLeta 1996 se je za\xc4\x8dela promocija orientacije s ciljem, da bi jo vklju\xc4\x8dili v Olimpijske igre, vendar so napori do zdaj bili neuspe\xc5\xa1ni, \xc4\x8deprav je orientacija panoga, v kateri se tekmuje na Svetovnih igrah od leta 2001 in je tudi vklju\xc4\x8dena v poletno Olimpijado gluhih. Dejstvo je, da orientacija ni primerna za televizijski prenos, niti za gledanje v \xc5\xbeivo, saj je prireditveni prostor pogosto v divjini in tudi trajanje ene prireditve je dalj\xc5\xa1e kot v drugih \xc5\xa1portih_NEWLINE_.  _NEWLINE_Napori, da bi vklju\xc4\x8dili orientacijo v Olimpijske igre, so se osredoto\xc4\x8dili na orientacijo v parkih, mikro-orientacijo in \xc5\xa1tafetne \xc5\xa1printe. \xc5\xa0print kot disciplina v teka\xc5\xa1ki orientaciji ima najve\xc4\x8d mo\xc5\xbenosti za vklju\xc4\x8ditev na Olimpijado, saj postaja vse popularnej\xc5\xa1i in je lahko tudi zelo zanimiv za gledalce._NEWLINE_\xc4\x8ceprav neuradno, se je kot demonstracija izvedla smu\xc4\x8darska orientacija v Naganu na Japonskem v sklopu mednarodnega kulturnega festivala, ki je potekal med Olimpijskimi igrami leta 1998._NEWLINE_ _NEWLINE_IOF je Olimpijskemu komiteju leta 2002 predlagal, da bi se leta 2006 na zimsko Olimpijado vklju\xc4\x8dila smu\xc4\x8darska orientacija, ki bi si lahko prizori\xc5\xa1\xc4\x8de delila s tistim za biatlon. Vendar je ideja propadla z argumentom, da \xc5\xa1port ni dovolj raz\xc5\xa1irjen, \xc4\x8de\xc5\xa1 da je izven skandinavskih dr\xc5\xbeav prakti\xc4\x8dno neprepoznan, ter da tudi \xc5\xa1e obstajajo te\xc5\xbeave s prenosom, gledalci, stro\xc5\xa1ki in tehnologijo.'